Placuit atque convenit inter domnum Emardum abbatem, cum ceteris fratribus Cluniensis cœnobii, et Evrardum, cum uxore sua Theuza, ut res suas inter se commutare deberent; quod ita et fecerunt. Dedit namque domnus Emardus a parte Evrardi vineas duas in pago Matisconense, in villa Seia: terminat una vinea in uno latere, ex una fronte vinea Simforiani, et ex alio latere vinea Simforiani et sancti Petri, a quarta vero fronte terra Guarembalt; alia vinea terminat in uno latere et una fronte vinea Simphoriani, in alio latere sancti Pauli, a quarta vero fronte terra Guarembalt. Inter ambas vineas habent perticas L. Econtra dedit Evrardus et uxor sua Theuza, in ipso pago et in ipsa villa, a parte sancti Petri vineam quæ terminat in uno latere et una fronte terram et vineam sancti Petri, in una fronte vinea Aremberti, a quarto vero latere via publica; et habet perticas XXVIIII. Infra has terminationes et perticationes, faciat unusquisque de suo quicquid facere voluerit. Si quis vero hanc commutationem contradicere voluerit, non vindicet quod repetit, sed cui litem intulerit auri libram I componat, et hæc commutatio firma et stabilis permaneat, cum stipulatione subnixa. Actum Cluniaco. S. Evrardi et uxoris suæ Theucæ, qui fieri et firmari rogaverunt. S. Adalberti. S. Evrardi. S. Segualdi. S. Aquini. S. Volfardi. S. Adelolfi. S. Rotardi. Data in mense januario, regnante Lodovico rege.